રાજકોટ ઇલેક્ટ્રીક મર્ચન્ટ એસો.ના પ્રમુખ બળવંતભાઈ પૂજારા જણાવે છે કે, અત્યારસુધી ડેકોરેશન અને લાઇટિંગમાં ચાઇનીઝ પ્રોડક્ટનો દબદબો હતો. પરંતુ હવે ભારતીય બનાવટની LED લાઇટનું વેચાણ વધ્યું છે. અત્યારસુધી ભારતીય બનાવટની LED લાઇટ પર 15 ટકા વેટ અને 12 ટકા એક્સાઈઝ હતી. જેને બદલે જીએસટી દાખલ થતાં હવે ટેક્સ ઘટીને 12 ટકા થયો છે. તેની સામે ચાઈનાથી કે અન્ય દેશમાંથી આવતી પ્રોડક્ટ પરની ડ્યૂટી 10 ટકા વધારતા ભારતીય મેન્યૂફેક્ચરિંગ કંપનીને ફાયદો થયો છે. અત્યાર સુધી ચાઈના અને કોરિયાની બનાવટની LED લાઇટ, સીરિઝનું મોટા પાયે ભારતમાં વેચાણ થતું હતું. હવે ભારતીય બનાવટની LED લાઇટના મેન્યુફેક્ચરિંગ અને વેચાણમાં ટેક્સની મોટી રાહત મળી છે. કોલકતા, નોઇડા, દિલ્હી અને બેંગલોર સહિતના રાજ્યોમાં ડેકોરેશન અને LED લાઇટિંગનું મૃતપ્રાય બજાર ફરીથી ધમધમવા લાગ્યું છે. સાથે જ રાજકોટ, મોરબી, ગોંડલ, શાપર - વેરાવળ અને તાલાલામાં પણ LEDનું મેન્યુફેક્ચરિંગ શરૂ થયું છે. ભારતીય LED થોડી મોંઘી પણ ટકાઉ હોવાથી લોકો અહીંની પ્રોડક્ટ પસંદ કરી રહ્યા છે.